Pylaios

Pylaios (Pylaios) je v gréckej mytológii syn Létha, vodca Pelasgov v trójskej vojne. 
 
Pylaios a jeho brat Hippothoos, rodáci z Larisy, velili vojsku prastarého národa Pelasgov, ktoré prišlo podporiť Tróju v boji proti spojeným achájskym vojskám. Epický básnik Homér uvádza, že vojsko Pelasgov v trójskej vojne vynikalo v boji s oštepom. Hovoria o tom jeho verše v druhom speve Iliady: „Pelasgov oštepom slávnych viedol Hippothoos, tie kmene, ktoré v Larise mali svoje obydlia, vo veľkohrudé zemi; Hippothoos im velil a Pylaios, Areov ctiteľ, synovia Pelasga Létha, čo z Teutamovho bol rodu.." 

V Homérovej Iliade už viac jeho meno nezaznie, ale historik a cestovateľ Strabón uvádza, že sa pri návšteve ostrova Lesbos od miestnych dozvedel, že kedysi ich predkom vládol Pylaios, muž, ktorého básnik Homér nazval vládcom Pelasgov, po ktorom je dokonca u nich pomenovaný aj vrch.

Referencie 

Postavy gréckej mytológie
Trójska vojna